Michael Caine

Maurice Micklewhite Jr. dich Michael Caine (nascut lo 14 de març de 1933, Londres) es un actor de cinèma britanic.

Originari d'una familha paura dau sud de Londres, Maurice Micklewhite Jr. s'interessèt tre sa jovença au teatre. Après son servici militari en Corèa, comencèt ansin de jogar dins de teatres regionaus. En 1954, adoptèt lo 	pseudonim de Michael Caine. Faguèt sa premiera aparicion au cinèma en 1956 e venguèt famós dins lo corrent deis annadas 1960 ambé The Ipcress File (1965), Alfie (1966), que li permetèt d'obtenir sa premiera nominacion ais Oscars, e Hurry Sundown (1967). Dempuei aqueu periòde, Michael Caine fa partida deis actors britanics pus famós e a regularament de ròtles importants. 

A partir deis annadas 1970, participèt mai a de films estatsunidencs. Faguèt de performàncias de remarca dins Too Late the Hero (1970), Get Carter (1971), Sleuth (1972), The Man Who Would Be King (1975), Dressed to Kill (1980), Escape to Victory (1981), Deathtrap (1982), Educating Rita (1984) e Hannah and Her Sisters (1986). Aqueu darrier film li permetèt d'obtenir l'Oscar dau Melhor Actor dins un segond ròtle l'annada seguenta. Après aqueu succès, contunièt de tornar un gròs nombre de films coma The Fourth Protocol (1987), Blood and wine (1996), Little voice (1998) e Quills (2000). En 2000, ganhèt un segond Oscar dau Melhor Actor dins un segond ròtle e foguèt anoblit per la rèina Elisabèt II.

Dempuei leis annadas 2000, a sovent dei ròtles d'ancians o de mentòr auprès d'actors pus joves coma Sandra Bullock dins Miss Congeniality (2001), Mike Myers dins Austin Powers in Goldmember (2002), Brendan Fraser dins The Quiet American (2003) o Christian Bale dins Batman Begins (2005) e sa trilogia.

Categoria:Actor britanic
Categoria:Naissença en 1933